Muḥammad ibn Zakarīya al-Rāzi (Persies: محمد زکریای رازی), ook bekend as al-Rāzi, Rhazes of Rasis (28 Augustus 854 – 6 Oktober 925) was 'n Persiese dokter, alchemis, chemikus, filosoof sowel as een van die mees noemenswaardige figure in die geskiedenis van die geneeskunde. Hy is ook as 'n Uomo universale erken. Razi is in Rey, 'n stad wat in die suidelike kant van die Teheran-provinsie geleë is, gebore. Dit is moontlik dat sy agternaam na sy geboorteplek verwys. Dit word dikwels gesê dat hy in sy jeug die kans gehad het om 'n loopbaan in die musiek te volg, maar hy het meer in alchemie belanggestel. Omdat sy eksperimente hom 'n oogsiekte gegee het, het Razi met sy studies van die alchemie opgehou. Sy soektog vir 'n geneesmiddel teen hierdie oogsiekte is moontlik die rede hoekom hy met die geneeskunde bemoeid geraak het. Razi het voortgegaan om die geneeskunde onder Ali ibn Sahl Rabban al-Tabari te bestudeer. Later het hy 'n dokter in sy tuisdorp geword. Daarna het hy die hele Persië deurreis om lesings in geneeskunde te gee.